Á alþjóðlegri þriggja daga ráðstefnu um málefni flóttamanna í síðasta mánuði var þeim meðal annars heitið langtímaaðstoð við að aðlagast betur þeim samfélögum sem þeir dvelja í víðs vegar um heiminn . Í frétt Flóttamannastofnunar Sameinuðu þjóðanna ( UNHCR ) kemur fram að rúmlega 70 milljónir einstaklinga eru á vergangi í heiminum , þeirra á meðal 25,9 milljónir flóttamanna . Markmið ráðstefnunnar , sem haldin var í Genf , var að bregðast við aðstæðum þeirra millljóna sem hafa flúið stríð og ofsóknir . Jafnframt að bregðast við nýjum aðstæðum í þeim samfélögum sem veita flóttafólki skjól , en þau eru aðallega í þróunarríkjum . Alls sóttu ráðstefnuna – Global Refugee Forum – um þrjú þúsund þátttakendur , þjóðarleiðtogar , leiðtogar Sameinuðu þjóðanna , forráðamenn alþjóðlegra stofnana , leiðtogar úr viðskiptaheiminum og fulltrúar félagasamtaka . Ragnhildur Arnljótsdótir verðandi fastafulltrúi Íslands gagnvart Evrópuráðinu flutti ávarp fyrir Íslands hönd á fundinum eins og áður hefur verið sagt frá í frétt utanríkisráðuneytisins . Filippo Grandi flóttamannastjóri Sameinuðu þjóðanna lauk lofsorði á þau verkefni sem unnið er að í ýmsum löndum og þann víðtæka stuðning sem flóttamönnum var heitið á fundinum . Fyrirheit um stuðning af ýmsu tagi voru orðin alls 770 í lok ráðstefnunnar . „ Hér er árangur í smíðum . Það er skylda okkar að láta þetta ganga upp , “ sagði Grandi . Fyrirheitin voru meðal annars um störf , skólapláss fyrir börn flóttamanna , nýjar stefnur stjórnvalda , lausnir eins og búsetukjör , hrein orka , innviðir og betri stuðningur við gistisamfélög og -þjóðir . Frekari fyrirheit eru væntanleg , segir í frétt UNHCR . Ísland veitir fjárstuðning til Flóttamannastofnunar Sameinuðu þjóðanna og nýr rammasamningur hefur verið gerður til fjögurra ára fyrir tímabilið 2020 til 2023 . Flóttamannastofnun SÞ er áherslustofnum í stefnu Íslands um alþjóðlega þróunarsamvinnu og gegnir lykilhlutverki í mannúðaraðstoð og neyðarviðbrögðum á heimsvísu . Í samstarfi við UNHCR eru 85 flóttamenn væntanlegir til Íslands á árinu .